חוק הקאדים (תיקון מס' 18), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2603, עמ' 391, 2017-02-08T00:00:00+02:00
תיקון מס' 18 משנה את תנאי הכשירות הנדרשים ממועמד להתמנות לקאדי. הוגדרה ההשכלה הנדרשת ונקבע שעליו להיות בעל תואר אקדמי מוכר בלימודי הדין השרעי או האסלאם, ולעסוק במשך חמש שנים לפחות בטיעון שרעי.  בנוסף, שונו תנאי הכשירות למינוי של קאדי בבית הדין השרעי לערעורים - בנוסף על תנאיי הכשירות הבסיסיים להתמנות לקאדי, נקבע כי על המועמד לבית הדין השרעי לערעורים לכהן בבית הדין במשך ארבע שנים לפחות, או להחזיק בתואר אקדמי בדין השרעי או באסלאם ולשמש כטוען שרעי במשך שבע שנים לפחות, או לעסוק בעריכת דין במשך שבע שנים לפחות. בנוסף, נקבע כי מבין חברי הוועדה לבחירת קאדים, שהם חברי הממשלה או חברי הכנסת, לא יכהן יותר מחבר אחד מכל מפלגה, ובלבד שייבחרו לוועדה לפחות שני חברי כנסת שהם מוסלמים. תחילתו של התיקון ביום י"ח בסיוון התשע"ח (1 ביוני 2018), והוא לא יחול על קאדים המכהנים ערב יום התחילה, ולעניין התיקון לעניין בחירת החברים לוועדה לבחירת קאדים, זה יחל בכהונתה של הכנסת ה-21.